Il-pubbliku qed jiġi avżat biex ma jużax l-imgħarfa tad-ditta Fiskars minħabba kimiċi li jistgħu jkunu perikolużi. Fi stqarrija d-Direttorat għas-Saħħa Ambjentali qal li l-prodott m'għandux jintuża għaliex irriżulta li l-migrazzjoni ta' Primary Aromatic Amines hija iktar mil-livelli aċċettabbli. Mill-informazzjoni li rċivew l-awtoritajiet, dan il-prodott inxtara minn klijenti Maltin permezz tal-internet. Ġie spjegat li Primary Aromatic Amines (PAAs) huma kimiċi li jistgħu jemigraw minn oġġetti li jintużaw f'kuntatt mal-ikel, bħal għodda tal-kċina u materjal li jintuża għall-ippakkjar tal-ikel. Dawn jiffurmaw waqt proċessi li jirrikjedu temperaturi għoljin u jistgħu jkunu karċinogeni għall-bniedem, jekk ikunu f'ammonti elevati. Deskrizzjoni tal-prodott: Mgħarfa kbira magħmula minn materjal tan-nylon ta' kulur iswed, bit-tarf tas-silikon ta' kulur oranġjo Dittà: FISKARS Functional Form TM Spoon Kodiċi tal-prodott: 1027299 Lott: 191223 Oriġini: Ċina "Jekk armejt il-kartuna bid-dettalji, tista' tagħraf il-prodott minn dan is-sinjal li jinsab fuq wara tal-imgħarfa. Fis-sinjal it-tond, il-vleġġa tħares lejn in-numru 12 u għandek issib in-numri 1 u 9 fuq kull naħa tal-vleġġa," qal id-direttorat. Għal aktar informazzjoni, il-pubbliku jista' jċempel lis-Servizzi tal-Ispettorat tas-Saħħa fuq numru tat-telefon 21337333 jew jibgħat email fuq mhi@gov.mt. .td_uid_3_5f3400a2f3b68_rand.td-a-rec-img{text-align:left}.td_uid_3_5f3400a2f3b68_rand.td-a-rec-img img{margin:0 auto 0 0}